ክንብል ሓቲትናዮ። "መብዛሕትኡ ደጋፊና፡ ኣብ ዝኾነ እዋን ሕልፍ ኢሉ ዝድግፍ፣ መስዋእቲ ዝኸፍልን ፍልጠት መሰረት ዝገበረን ደጋፊ'ዩ። ግን ድማ፡ ውጽእ ዝበለ ባህሪ ዘለዎም ደገፍቲ ከም ዘለው ዘይክሓድ'ዩ" ይብል። "ሓላፍ ዘላፍ ክህሉ ግድን'ዩ፤ ግን ከም ጋንታ ዘለና ዕድመ ንኡሽቶ ደጋፊና ድማ ብዙሕ'ዩ። ነዚ ዝኸውን እንግድዓ ከይፈጠርና'ዩ ፈሲሱና" ዝብል እቲ ኣካያዲ ስራሕ፡ ሓሓሊፉ ዘጋጥም ጸገም ግን ኣስተምህሮ ሂብካ ክእረም ከም ዝኽእል ይዛረብ። ኩዕሶ እግሪ ኢትዮጵያ፡ ካብ ፖለቲካ ናጻ ኣይኮነን ኢሎም ብዙሓት ተንተንቲ ስፖርትን ተዓዘብትን ይሓምዩዎ። እንተኾነ ንኣቶ ሽፈራው ስፖርት ዓርሱ ዝኸኣለ ፖለቲካ'ዩ። "ፍልስጤምን እስራኤልን ክዓርቕ ዝኽእል ስፖርት'ዩ። ናይ ውሽጢ ግጭት ከዝሕል ዝኽእል'ውን ስፖርት'ዩ። እንተዘይሰሪሕኻሉ ግን ዓዲ ከጥፍእ ዝኽእል'ዩ። ነቶም ሓንቲ ኢድ ዘላቶም ሓንቲ ኢድ ወሲኽና ጽቡቕ ጣቕዒት ክንፈጥር ኢና። ናብቲ ዝሓስቡዎ ሕማቕ ግን ኢድና ሓዊስና ሕማቕ ጣቕዒት ኣይንፈጥርን" ብምባል ድማ እቲ ዓውዲ ዘለዎ ሓይሊ የረድእ። ዝኸበደ ግዘ ጋንታ መቐለ ኣሰልጣኒ ጋንታ መቐለ 70 እንደርታ ገብረመድህን ሃይለ ዝሓለፈ ዓመት ምስ ጋንታ ጅማ ኣባጅፋር ኮይኑ ዋንጫ እቲ ሊግ ኣልዒሉ'ዩ። ኣሰልጣኒ ጋንታ መቐለ ኾይኑ ምስ ፈረመ ኣብ ዝሃቦ ፈላማይ ጋዜጣዊ መግለጺ፡ "እዛ ጋንታ ንዋንጫ'ያ ክትጻወት" ኢሉ ምንባሩ ዝዝክር ተንታኒ ስፖርት ጋዜጠኛ ቴድሮስ ኣስመሮም፡ እዚ ከኣ ንትጽቢት ደገፍቲ ናብ ዓቐብ ከም ዘደየቦ ይገልጽ። ጋዜጠኛ ቲድሮም ከም ዝብሎ፡ እታ ጋንታ፡ ንኻልኣይ ተኸታታሊ ዓመት'ያ ንዋንጫ ተነሓኒሓ። ገብረመድህን ምስ መጽአ፡ ምጥንኻር ዘይኮነ ኣፍሪስካ ከም ምስራሕ 'ስኳድ ሪሻፍሊንግ' ኢልካ ክግለጽ ዝኽእል ምትዕርራይ ተገይሩ። ብዙሓት ሓደሽቲ ተጻወትቲ ናብታ ጋንታ መጺኦም'ዮም። "ኣብዚ ዓመት ኣብ ዝነበረ ጸወታ ፕሪሚየር ሊግ ኢትዮጵያ፡ ጋንታ መቐለ ዕድለኛ እያ ነይራ ኢልካ ምግላጽ ይከኣል'ዩ" ዝብል ተንታኒ ስፖርት ቴድሮስ ኣስመሮም፡ ቀዳማይን ካልኣይን ጸወትኣ ኣብ ሜድኣ ምስ ደደቢትን ወልዋሎ ምንባሩ ይዝክር። እታ ጋንታ ካብ ሜድኣ ምውጻእ ምስ ጀመረት ግን፡ ስዕረት ክተአንግድ ጀሚራ። ሳልሳይን ራብዓይን ጸወታታት ምስ ተስዓረ ተቓውሞታት ክሕይሉን ኩራ ክፍጠርን ጀሚሩ። ገሊኡ ክልል 'ሓላፍነት ኣይወስድን'፡ ገሊኡ ድማ 'እኹል ምድላው ኣይገበርኩን' እንትብል፡ ጸወታታት ክዕንጸሉ ብምጅማሮም፡ ጋንታ መቐለ ከምቲ ኣጀማምርኣ ክትቕጽል ዘይምኽኣላ'ዩ እቲ ጋዜጠኛ ዝዛረብ። "ምስ ስሑል ሽረ ማዕረ ምስ ወጽአት ዳርጋ ኩሉ ነገር ዝኸበደሉ ኣጋጣሚ ተፈጢሩ'ዩ" ብምባል፡ ደገፍቲ ዋላ'ኳ ጸኒሖም ይቕረታ ይሕተቱ ፡ብግልጺ ናብ ሜዳ ኣትዮም ንኣስልጣኒ ናብ ምውቃዕ ዝመስል ነገራት ክረኣ ምኽኣሉ ብሕማቕ ኣጋጣሚ ይዝክሮ። ድሕሪኡ፡ እታ ጋንታ ብዘይ ምቁራጽ ንተኸታተልቲ 10 ጸወታት ዓወት ክተመዝግብ ብምኽኣላ፡ ነዚ ዋንጫ እትረኽበሉ ነጥቢ ኣዋህሊላ። "ካልእ መቐለ ዝኸበደ ጉዕዞ ዝገበረትሉ ዝበሃል ምስ ወልዋሎ ዝተገበረን ማዕረ ዝወጽአትሉን ጸወታ'ዩ" ዝብል ጋዜጠኛ ቴድሮስ፡ እታ ጋንታ ካብ ሜድኣ ወጻኢ ዝገበረቶም ግጥማት ስዕረት ጥራሕ ምእንጋዳ የዘኻኽር። እዚ ብብዙሕ መገዲ ክሳብ መወዳእታ ሰሙን ናብ ዝቐጸለ ምትሕንናቕ ዝመልኦ ጸወታ ክትኣቱ ምኽንያት ምዃኑ የቐምጥ። ምስ ብዙሕ ግድፈታቱ እቲ ሊግ ክዛዘም ግድን ስለ ዝኾነ ግን፡ ብሰንበት ንዋንጫ ብዝተኻየዱ ኣርባዕተ ክጥማት ተዛዚሙ። ፕሪሚየር ሊግ ኢትዮጵያ 2011 ከመይ ይግምገም?
